## Ivace+i Internacional organitza trobades empresarials amb la Xarxa Exterior el mes de març

*** Les empreses poden sol·licitar fins a quatre entrevistes amb les oficines de la Xarxa Exterior de l’Ivace+i en format en línia
* Esta iniciativa, que rep el nom de ‘Contacta amb la Xarxa’, permet a les empreses rebre informació i assessorament sobre mercats estratègics**

Ivace+i Internacional, dependent de la Conselleria d’Innovació, Indústria, Comerç i Turisme que dirigix Marián Cano, ha organitzat, del 3 al 28 de març, un calendari de trobades empresarials amb l’equip de la seua xarxa en els països en els quals és present, en el marc de la iniciativa ‘Contacta amb la Xarxa Exterior’.

La directora general de Mamprenedoria i Internacionalització, Ester Olivas, ha explicat que esta iniciativa, que es realitza en format en línia, permet el contacte directe entre les empreses valencianes i les oficines de la Xarxa Exterior d’Ivace+i Internacional.

A través dels ’Contacta amb la Xarxa Exterior’, “facilitem informació i assessorament a les empreses de la Comunitat Valenciana amb inquietuds en internacionalització, mitjançant l’equip qualificat i expert en els diferents mercats en els quals l’Ivace+i és present”, ha indicat Olivas.

Així mateix, “el contacte virtual permet a l’empresa aprofitar al màxim este suport sense un cost econòmic i sense haver de desplaçar-se”, ha afegit la directora general.

Les empreses interessades poden sol·licitar la seua participació en estes trobades i sol·licitar reunions amb l’equip de l’Ivace+i a Alemanya, l’Aràbia Saudita, el Brasil, el Canadà, Xile, Colòmbia, els Emirats Àrabs Units, Filipines i França. També amb experts en les oficines de l’Índia, els Estats Units (Nova York), països nòrdics, el Perú, el Regne Unit, Vietnam i el sud-est asiàtic.

“Estes trobades són un avançament del Congrés Go Global, que se celebrarà en IFA Alacant els dies 28 i 29 de maig, en el qual la nostra xarxa atendrà presencialment les empreses valencianes interessades a augmentar el seu coneixement dels mercats o plantejar els seus dubtes sobre el seu pla d’internacionalització”, ha indicat Ester Olivas.

Les empreses interessades poden sol·licitar les seues reunions i confeccionar la seua pròpia agenda de contactes a través de la [web de l’Ivace](https://www.ivace.es/index.php/val/serveis/internacionalizacio/xarxa-exterior/53741-contacta-amb-la-xarxa-exterior-calendari).

Fecha: 23/02/2025